Narodna skupština
20110713

Dame i gospodo narodni poslanici, amandman koji sam podneo čisto je tehničke prirode, u cilju pravno-tehničke ispravnosti teksta, jer očigledno je da se radi ili o previdu ili o štamparskoj grešci, ali to nije sporno. Nije sporno ni neprihvatanje ovog amandmana od strane Vlade, a istovremeno prihvatanje istovetnog amandmana poslanika vladajuće većine. Sporno je to što ovaj predlog zakona ni u jednom delu izmena i dopuna ne vodi depolitizaciji obrazovno-vaspitnog sistema kada je u pitanju izbor i opoziv direktora školskih i predškolskih ustanova. U takvom jednom ambijentu teško da možemo govoriti o poboljšanju kvaliteta obrazovanja, te njegovoj jednakopravnosti i efikasnosti. Ne mogu se otklanjati problemi u funkcionisanju sistema obrazovanja i istovremeno poboljšavati uslovi za njegovo funkcionisanje ukoliko Ministarstvo prosvete padne na postavljanju i čuvanju stranački postavljenih direktora po svaku cenu. Dalje, odgovorna vlast ne sme dozvoliti da Srbija sa 27 izdavača udžbenika bude rekorder u okruženju, a da pri tom ne ostvari čvrstu kontrolu sadržaja tih udžbenika. Predstavnici vlasti to pravdaju konkurencijom u cilju kvaliteta udžbeničkih izdanja.